b'\n_START_ARTICLE_\nZaviralec holin-esteraz\n_START_PARAGRAPH_\nZavir\xc3\xa1lec hol\xc3\xadn-ester\xc3\xa1z, inhib\xc3\xadtor hol\xc3\xadn-ester\xc3\xa1z ali \xc3\xa1ntiholinester\xc3\xa1za je u\xc4\x8dinkovina oziroma zdravilo iz skupine parasimpatomimetikov, ki reverzibilno (npr. karbamati) ali ireverzibilno (npr. organofosfati) zavira holin-esteraze in zvi\xc5\xa1uje koncentracijo acetilholina v sinapsah. Zaviralci holin-esteraz zavirajo hidrolizo holinovih estrov s holin-esterazami, vklju\xc4\x8dno z acetilholin-esterazo. Podskupino u\xc4\x8dinkovin, ki selektivno zavirajo le acetilholin-esteraze, imenujemo tudi zaviralci acetilholin-esteraz. V naravi se pojavljajo kot sestavina nekaterih naravnih strupov, uporabljajo se pa kot kemi\xc4\x8dno oro\xc5\xbeje, ki deluje kot \xc5\xbeiv\xc4\x8dni strup, kot insekticidi ter v medicini za zdravljenje razli\xc4\x8dnih bolezni, na primer misastenije gravis ali glavkoma.\n_START_SECTION_\nUporaba\n_START_PARAGRAPH_\nReverzibilni zaviralci acetilholinesteraze se zaradi svojega delovanja na vzdr\xc5\xbeevanje ravni acetilholina v sinapsah uporabljajo kot pomembna zdravila za zdravljenje alzheimerjeve bolezni, pa tudi pri miasteniji gravis, demenci z lewyjevimi telesci, demenci pri parkinsonovi bolezni ter pri demencah zaradi mo\xc5\xbegansko\xc5\xbeilnih bolezni, glavkomu ... Uporabljajo se kot profilakti\xc4\x8dno sredstvo proti zastrupitvi z \xc5\xbeiv\xc4\x8dnimi strupi. Ireverzibilni (oziroma kvazireverzibilni) zaviralci acetilholinesteraze iz skupine karbamatov se uporabljajo kot insekticidi, fungicidi in herbicidi._NEWLINE_Ireverzibilni zaviralci acetilholinesteraz imajo zaradi kopi\xc4\x8denja acetilholina v sinapti\xc4\x8dni \xc5\xa1pranji bolj izra\xc5\xbeeno toksi\xc4\x8dnost in se uporabljajo kot \xc5\xbeiv\xc4\x8dni strupi in eni najbolj raz\xc5\xa1irjenih pesticidov.'